लोकमणिलाल अवॉर्ड से सम्मानित :- बस्ती शहर से सटे आदर्श प्राथमिक विद्यालय मूड़घाट के प्रधानाचार्य डॉ. सर्वेष्ट मिश्र को उनके स्तर से परिषदीय स्कूलों में शैक्षिक गुणवत्ता बढ़ाने के लिए किए जा रहे नए नित प्रयोगों के लिए विभिन्न पुरस्कारों से नवाजा जा चुका है। इससे पहले डॉ. सर्वेष्ट मिश्र को प्रतिष्ठित लोकमणिलाल अवॉर्ड से सम्मानित किया गया था। इलाहाबाद में आयोजित समारोह में प्रदेश सरकार की कैबिनेट मंत्री प्रो. रीता बहुगुणा जोशी, इलाहाबाद विश्वविद्यालय के कुलपति प्रो. राजेन्द्र सिंह, इलाहाबाद उच्च न्यायालय के जस्टिस गिरधर मालवीय और सीबीएसई दिल्ली के संयुक्त निदेशक डॉ. राम शंकर ने उन्हें सम्मान प्रदान किया था। कार्यक्रम में देश भर से जिन चार अन्य शिक्षकों को यह सम्मान दिया गया उसमें मेघालय, असम, दिल्ली और मुजफ्फरनगर से एक-एक शिक्षक शामिल हैं। लोकमणिलाल अवॉर्ड इलाहाबाद के पतंजलि विद्यापीठ द्वारा स्थापित एक एक्सीलेंस अवार्ड है जो देश भर में शिक्षा के क्षेत्र में कार्य करने वाले पांच चुनिंदा शिक्षकों को प्रतिवर्ष दिया जाता है। कार्यक्रम के दौरान डॉ. सर्वेष्ट ने प्रदेश की कैबिनेट मंत्री प्रो. रीता जोशी को अपने स्कूल की गतिविधियों से अवगत कराया था। उन्हें अपनी एक पुस्तक भी भेंट की थी। कैबिनेट मंत्री ने खुद मूड़घाट स्कूल भ्रमण करने का आश्वासन भी दिया था।